text: Slæbebåd holdt brandøvelse
  12 september 2014 kl. 09.35
  TV SYD optog tilfældigvis billeder af Vejles slæbebåd, som brugte sin vandkanon mod en pram, som var på slæb. Den var dog ikke i brand. Det var en øvelse.
  På vej ind gennem Vejle Fjord sprøjtede slæbebåden tusindvis af liter vand over prammen, som bruges til at sejle mudder fra havneindløbet til klapning ved Bogense.
  - Vandkanonen, som slæbebåden har fået monteret i samarbejde med Vejle Brandvæsen, er meget kraftig, fortæller Flemming Jørgensen fra Vejle havn. Derfor fik de ansatte på Jeppe Jensen 2 lov til at øve sig med vandkanonen på turen ind gennem fjorden. Bl.a. i at sigte med vandstrålen.
  Slæbebåden, som netop et taget i brug, har fået vandkanonen monteret både for at kunne slukke brande til søs og for at kunne assistere brandvæsenet ved brande på havneområdet.
  